המסע של ויז'ן

המסע של ויז'ן (באנגלית: Vision Quest) היא מיני-סדרה אמריקאית שנוצרה על ידי טרי מטלאס עבור שירות הזרמת המדיה "דיסני+", ומבוססת על דמותו של ויז'ן ממארוול קומיקס. המיני-סדרה הופקה על ידי אולפני מארוול דרך חטיבת הטלוויזיה של האולפנים, ומשמשת כספין אוף למיני-סדרה "וונדה-ויז'ן" משנת 2021. מטלאס משמש כתסריטאי ובמאי המיני-סדרה.

פול בטאני שב לגלם את דמותו של ויז'ן, ולצידו מככבים גם ג'יימס ספיידר, טוד סטשוויק, רוריד מוליקה וט'ניה מילר. פיתוח המיני-סדרה החל באוקטובר 2022, כאשר ג'ק שייפר, יוצרת "וונדה-ויז'ן", הייתה אמונה תחילה על הפיתוח כתסריטאית ראשית, אך במאי 2024 נמסר כי פרשה מהפרויקט. באותה עת, החל מטלאס בפיתוחה מחדש של המיני-סדרה ואושר רשמית כי בטאני יככב בה. הצילומים החלו במרץ 2025 באולפני פיינווד שבלונדון.

המיני-סדרה עתידה לעלות לשידור בשנת 2026 כחלק מהשלב השישי של היקום הקולנועי של מארוול.

צוות השחקנים והדמויות
 פול בטאני – ויז'ן, נוקם לשעבר ואנדרואיד שנוצר מבינתו המלאכותית של ג'רוויס בשילוב עם אבן המחשבה, שנהרג במהלך אירועי "מלחמת האינסוף" (2018). במהלך הסדרה, עתיד ויז'ן לצאת למסע בניסיון לאחזר את זיכרונותיו ואת אנושיותו; אותם איבד במהלך שיבתו לתחייה באירועי "וונדה-ויז'ן" (2021).
 ג'יימס ספיידר – אולטרון, בינה מלאכותית שנוצרה לצורך תוכנית שמירת שלום על ידי טוני סטארק וברוס באנר, שפיתחה תסביך אלוהות וניסתה להשמיד את האנושות כישות אנדרואידית תבונית, לפני שהושמדה על ידי ויז'ן באירועי "עידן אולטרון" (2015).
 טוד סטשויק – פלאדין, מתנקש הצד את ויז'ן במטרה להשיג את הטכנולוגיה שלו.
 רוריד מוליקה – תומאס שפרד
 ט'ניה מילר – ג'וקסטה, אנדרואידית ערמומית ועוצמתית המונעת מתוך רצון לנקמה.

בנוסף, פארן טאהיר שב לגלם את ראזה, מנהיג סיעת "עשר הטבעות" שחטפה את סטארק בסרט "איירון מן" (2008).

הפקה
רקע
במרץ 2009 שכרו "אולפני מארוול" תסריטאים במטרה לפתח פרויקטים שבמרכזן התעתדו לעמוד דמויותיהם הפחות מוכרות, ובכלל זה דמותו של ויז'ן. בהמשך, נמסר על ליהוקו של פול בטאני לגילום דמותו של ויז'ן ב, לאחר שדיבב קודם לכן את הבינה המלאכותית ג'רוויס. לאחר מותו של ויז'ן באירועי "מלחמת האינסוף" (2018), נחשף כי בטאני יגלם גרסה מחודשת ומורכבת של הדמות במהלך המיני-סדרה "וונדה-ויז'ן" (2021), המכונה "ויז'ן הלבן", בדומה לבת-דמותו המקורית מחוברות הקומיקס בהן תוארה תקופה בה דמותו קמה לתחייה ללא רגשות או זיכרונות מחייו הקודמים.

במאי 2021, נמסר כי תסריטאית ויוצרת "וונדה-ויז'ן", ג'ק שייפר, חתמה על חוזה בן שלוש שנים עם אולפני מארוול, במסגרתו היא תפיק פרויקטים נוספים עבור שירות "דיסני+". באוקטובר 2022, נמסר לראשונה כי אולפני מארוול שוקדים על פיתוחה של סדרת טלוויזיה שבמרכזה תעמוד דמותו של ויז'ן לאחר שיבתו לתחייה באירועי "וונדה-ויז'ן"; עוד נמסר כי את דמותו של ויז'ן ישוב לגלם בטאני, וכי על פיתוח וכתיבת הסדרה תהיה אמונה שייפר, במקביל לעבודה על פיתוח סדרת הספין אוף הנוספת, "אגתה לאורך כל הדרך" (2024). במסגרת דיווחו של ה"הוליווד ריפורטר", נמסר כי על פי שמועות מסוימות, פיתוחה של הסדרה החלה כבר במרץ 2021. הסדרה חולקת את שמו של קשת עלילה העוסקת בדמותו של ויז'ן במסגרת ריצת "האוונג'רס בחוף המערבי" שהוצאה לאור בשלהי שנות ה-80 מבית מארוול קומיקס, אם כי על פי דיווחו של ג'ף סניידר מ"האנקלר", טרם ברור אם הסדרה תשמש כעיבוד ישיר לקשת עלילה זו.

חדר התסריטאים התעתד להתכנס לתחילת העבודה וכתיבת הטיוטות בתחילת נובמבר 2022. עוד נמסר כי החדר יכלול את פיטר קמרון, מייגן מקדונל ואיילין שים; קמרון ומקדונל עבדו על המיני-סדרות "וונדה-ויז'ן" ו"אגתה לאורך כל הדרך". מכיוון שבמקור עלילת הסדרה התעתדה להתמקד במסעו של ויז'ן להשיב לעצמו את זיכרונותיו ואנושיותו, נמסר כי ייתכן ואליזבת אולסן תשוב לגלם את דמותה של וונדה מקסימוף / מכשפת השני.
פיתוח
200px|ממוזער|שמאל|במאי 2024 נמסר כי טרי מטלאס נשכר לפיתוח המיני-סדרה מחדש.
באוקטובר 2023 החליטו אולפני מארוול לשנות את גישתם עבור פיתוח הפרויקטים הטלוויזיוניים שלהם, ועברו למודל פיתוח מסורתי יותר, תוך הפסקת העסקת "תסריטאים ראשיים" (head writers), והעסקת שואוראנרים ייעודיים. ג'ק שייפר חדלה מלעבוד על פיתוח המיני-סדרה במאי 2024, בעקבות התמקדותה ביצירת המיני-סדרה "אגתה לאורך כל הדרך", ואת מקומה תפס טרי מטאלס. אולפני מארוול שכרו את מטאלס לאחר שהתרשמו מעבודתו בעונתה השלישית של הסדרה "מסע בין כוכבים: פיקארד" (2023), ולאחר שנשיא האולפנים, קווין פייגי, הביע התלהבות מיוחדת מכך בשל חיבתו הידועה לזיכיון "מסע בין כוכבים". מטאלס מביים מספר פרקים, לצד הבמאים כריסטופר ג'י. ביירן, וינצ'נזו נטלי וגנג'ה מונטיירו, שביימה גם עבור "אגתה לאורך כל הדרך". עם הצטרפותו להפקת המיני-סדרה, נפגש מטאלס עם שייפר, והמפיק בראד וינדרבאום ציין כי הסדרה תהיה "מכתב אהבה" לעבודתה של שייפר, אך תישא את אופיו הייחודי של מטאלס. אף שהסדרה עדיין כונתה על ידי מארוול בשם "Vision Quest", בכתבה של ה"הוליווד ריפורטר" צוין כי זה אינו שמה הרשמי, ובמאי 2025 התייחסו אליה בפשטות בשם "ויז'ן". המיני-סדרה מתוכננת לשמש כסיום הטרילוגיה שהחלה עם "וונדה-ויז'ן" ונמשכה ב"אגתה לאורך כל הדרך". מרי ליבנוס, שהפיקה את שתי הסדרות הראשונות, שבה לתפקידה כמפיקה בפועל, לצד טרבור ווטרסון ורופש פארק. הסדרה מופקת במסגרת חטיבת הטלוויזיה של אולפני מארוול.
כתיבה
חדר התסריטאים נפתח לראשונה בשלהי מאי 2024, וכלל את כריס מונפט, מייקל איי. טיילור, סינדי אפל ומאט אוקומורה לצד מטאלס. עלילת המיני-סדרה עתידה להתרחש לאחר אירועי "וונדה-ויז'ן".
ליהוק
עם פיתוחה המחודש של הסדרה במאי 2024, אושר כי פול בטאני ישוב לגלם את דמותו של ויז'ן. באוגוסט 2024 נודע כי ג'יימס ספיידר ישוב לגלם את דמותו של אולטרון, אותו גילם לראשונה בסרט "הנוקמים: עידן אולטרון" (2015). בספטמבר 2024 לוהק לצוות השחקנים טוד סטשוויק, אשר עבד בעבר עם טרי מטאלס בסדרות הטלוויזיה "12 קופים" ו"מסע בין כוכבים: פיקארד". בינואר 2025 פורסם כי פארן טאהיר ישוב לגלם את דמותו של ראזה, אותו גילם בסרט "איירון מן" (2008). בפברואר 2025 נמסר על ליהוקו של השחקן רוריד מוליקה לגילום דמותו של טאקר, ובמאי 2025 נחשף כי ט'ניה מילר לוהקה לגילום דמותה של ג'וקסטה.
עיצוב
על עיצוב התלבושות הופקדה המעצבת שרה יאנג, ששימשה בעבר כעוזרת מעצבת התלבושות בסרט "עידן אולטרון".
צילומים
צילומי המיני-סדרה החלו ב-14 במרץ 2025 באולפני פיינווד שבלונדון. הסדרה מבוימת על ידי טרי מטאלס, כריסטופר ג'יי. ביירן, וינצ'נזו נטלי, וגנדג'ה מונטיירו, ועל הצילום הופקדו הצלמים כריסטופר רוס ונוויל קיד. במקור, התעתדו הצילומים להתחיל בשלהי שנת 2024.
פוסט-פרודקשן
על עריכת הסדרה הופקדה אמיליה אלוורדן, שעבדה בעבר על עריכת הסדרה "אקו" (2024) מבית אולפני מארוול.

שיווק
קטע מתוך הסדרה הוצג בסרטון תדמית שהוקרן במהלך מצגת של אולפני וולט דיסני במאי 2025.

הפצה
הסדרה עתידה לעלות לשירות "דיסני+" בשנת 2026, ולהוות חלק מהשלב השישי של היקום הקולנועי של מארוול.

קישורים חיצוניים

הערות שוליים

קטגוריה:סדרות ספין-אוף אמריקאיות
קטגוריה:סדרות דרמה אמריקאיות
קטגוריה:מארוול קומיקס - סדרות טלוויזיה